חוק להסדרת ההתיישבות ביהודה והשומרון, התשע"ז-2017
הצעת חוק פרטית, הכנסת ה-20
פורסם: ספר החוקים, חוברת 2604, עמ' 410, 2017-02-13T00:00:00+02:00
החוק להסדרת ההתיישבות ביהודה ושומרון, התשע"ז-2017, נועד להסדיר ישובים ישראלים ביהודה והשומרון שנבנו או הורחבו ללא הליך תכנון מסודר על קרקע שזכויות השימוש בה אינן נתונות בידי רשויות המדינה, כאשר הדבר נעשה בתום לב או בהסכמת רשויות המדינה. לפי החוק, אם לא הוכיח אדם את בעלותו על הקרקע, היא תירשם על שם הממונה על הרכוש הממשלתי באזור יהודה והשומרון, ואם הוכיח אדם את בעלותו על הקרקע, יופקעו זכויות השימוש ויועברו לממונה, ואותו אדם יהיה זכאי לדמי שימוש במקרקעין או לקרקע חלופית. בנוסף, החוק קובע כי בעל זכויות במקרקעין הרואה עצמו נפגע מההפקעה, רשאי להגיש השגה לוועדת השגות, וכי ההפקעה תעמוד בתוקפה עד להכרעה מדינית בדבר מעמדו של האזור וההתיישבות הישראלית בו. כמו כן, נקבע כי עד להשלמת הליכי התכנון יותלו הליכי האכיפה והצווים שניתנו בקשר למבנים ביישובים אלה, והם יפקעו עם השלמת הליכי התכנון, והכל למעט אם ניתנה החלטה שיפוטית או פסק דין בדבר מימוש אותם הצווים.